6 Therešo ke gore Jehofa o be a bone tšohle tšeo di bego di diregile. Ga go seo a sa se bonego. (Die. 15:3) Gaešita le ge kgoši mafelelong e ile ya nyala Batseba, “seo Dafida a se dirilego e be e le se sebe mahlong a Jehofa.” (2 Sam. 11:27) Ka gona Modimo o ile a arabela bjang ka morago ga gore Dafida a dire dibe tšeo tše dikgolo? O ile a romela moporofeta wa gagwe Nathane go Dafida. Ka ge Jehofa e le Modimo yo a lebalelago, go bonagala a be a nyaka go bona ge e ba a ka hwetša motheo wa gore a lebalele Dafida. Na tsela ye ya Jehofa ya go phošolla Dafida ga e go kgome pelo? Ga se a gapeletša Dafida gore a ipobole, eupša o ile a fo dira gore Nathane a botše kgoši kanegelo yeo e bego e bontšha bogolo bja dibe tša yona. (Bala 2 Samuele 12:1-4.) Ruri tsela yeo ya go swaragana le boemo bjoo bjo thata e ile ya atlega!